A Bizottság 1418/96/EK rendelete

(1996. július 22.)

a legkülső régiók minőségi mezőgazdasági termékeinek jelölésére használt embléma használatára vonatkozó részletes szabályok megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2598/95/EK rendelettel [1] módosított, az egyes mezőgazdasági termékek tekintetében Franciaország tengerentúli megyéi javára egyedi intézkedések bevezetéséről szóló, 1991. december 16-i 3763/91/EGK tanácsi rendeletre [2] és különösen annak 20. cikke (5) bekezdésére,

tekintettel a legutóbb a Bizottság 2537/95/EK rendelettel [3] módosított, egyes mezőgazdasági termékekre vonatkozóan az Azori-szigetek és Madeira javára hozott egyedi intézkedésekről szóló, 1992. június 15-i 1600/92/EGK tanácsi rendeletre [4] és különösen annak 31. cikke (5) bekezdésére,

tekintettel a legutóbb a 2537/95/EK rendelettel módosított, egyes mezőgazdasági termékek tekintetében a Kanári-szigetek javára egyedi intézkedések bevezetéséről szóló, 1992. június 15-i 1601/92/EGK tanácsi rendeletre [5] és különösen annak 26. cikke (5) bekezdésére,

mivel a Tanács úgy határozott, hogy emblémát vezet be a Közösség legkülső régióira jellemző feldolgozatlan és feldolgozott, minőségi mezőgazdasági termékek jobb megismertetésének és fogyasztásának elősegítése céljából; mivel ezen intézkedés megvalósításához szükséges részletes szabályokat rögzíteni kell;

mivel a Tanács határozata alapján a legkülső régiók kereskedelmi szervezetei tesznek javaslatot az embléma használatának feltételeire, nevezetesen összeállítják azon feldolgozatlan és feldolgozott mezőgazdasági termékek jegyzékét, amely termékek jogosultak az emblémát használni, továbbá meghatározzák a minőségi jellemzőket és a feldolgozott termékek előállításának, csomagolásának és feldolgozásának módjait; mivel meg kell határozni, hogy ezek a követelmények a közösségi szabályok szerinti jelenlegi szabványokon, vagy ezek hiányában nemzetközi szabványokon, vagy a hagyományos művelési és feldolgozási módszereken alapulnak;

mivel annak érdekében, hogy a lehető legjobban lehessen felhasználni ezt a sajátos, a legkülső régiók minőségi termékeinek termelői és feldolgozói számára rendelkezésre álló ösztönzési eszközt, és az irányítás és ellenőrzés egyszerűsítése és hatékonyabbá tétele érdekében az embléma használatának jogát a szóban forgó termékek feldolgozási és értékesítési célú előállításáért és csomagolásáért közvetlenül felelős, az e régiókban működő, bizonyos szabályok követését vállaló gazdasági szereplőknek kell megadni;

mivel az érintett régiók illetékes hatóságainak feladata, hogy további közigazgatási követelményeket állapítsanak meg a kialakított mechanizmusok helyes működésének biztosítására és a vállalt kötelezettségek betartásának biztosítására;

mivel a Bizottságot el kell látni minden szükséges információval annak érdekékében, hogy lehetőség szerint egységes feltételeket tudjon biztosítani ezen intézkedések megvalósítására a különböző, legkülső régiókban;

mivel az érintett irányítóbizottságok közös Irányítóbizottsága nem nyilvánított véleményt az elnöke által megadott határidőn belül,

ELFOGADTA EZT A RENDELETET:

1. cikk

(1) A 3763/91/EGK rendelet 20. cikke, az 1600/92/EGK rendelet 30. cikke és az 1601/92/EGK rendelet 26. cikke alapján bevezetett embléma csak a legkülső régiókra jellemző olyan feldolgozatlan és feldolgozott mezőgazdasági termékek fokozottabb megismertetése és fogyasztása elősegítésének céljából használható, amelyek eleget tesznek a fent említett régiókban működő gazdasági szereplők kereskedelmi képviseleti szervezeteinek kezdeményezésére rögzített követelményeknek.

(2) Az (1) bekezdésben említett követelmények a minőségi szabványokra és a művelési, termelési és feldolgozási technológiák, illetve a kiszerelési és csomagolási előírások betartására vonatkoznak.

E követelményeket a közösségi szabályokra vagy ilyenek hiányában nemzetközi szabványokra való hivatkozással kell megállapítani, vagy – ahol szükséges – a legkülső régiók termékeire külön kell ilyeneket elfogadni a képviseleti kereskedelmi szervezetek javaslatára.

2. cikk

Az embléma használati jogát az előállítás helye szerinti tagállamok illetékes hatóságai vagy az arra a célra felhatalmazott szervezet adja meg minden egyes termékre vonatkozóan, amelyre az 1. cikkben említett követelményeket elfogadták, a termék jellegétől függően a következő osztályok valamelyikébe tartozó gazdasági szereplőknek, a továbbiakban "felhasználók"-nak:

- egyéni termelők vagy termelői szervezetek vagy csoportok,

- a terméket – értékesítés céljából – csomagoló vállalkozók,

- feldolgozott termékek gyártói,

akik a legkülső régió területén működnek és akik a 3. cikk követelményeit kielégítik.

A jogot egy vagy több gazdasági évre vonatkozó jóváhagyás megadásával kapják meg.

3. cikk

(1) A 2. cikk utolsó bekezdésében említett jóváhagyást kérésre azok a felhasználók kapják meg, akik:

- a körülményektől függően az 1. cikk szerinti követelményeknek megfelelő termékek termelésére, csomagolására vagy feldolgozására vállalkoznak,

- szükség esetén rendelkezésükre áll a kérdéses termék előállításához vagy feldolgozásához szükséges, a fenti követelmények szerinti üzem és berendezés,

- vállalják a könyvelés oly módon történő vezetését, ami megkönnyíti az ellenőrzést, különösen az emblémára jogosult termék előállítása, csomagolása vagy feldolgozása esetében,

- vállalják, hogy elősegítik az illetékes hatóságok által megkövetelt összes ellenőrzést és felülvizsgálatot.

(2) A jóváhagyást vissza kell vonni, ha az illetékes hatóság megállapítja, hogy a felhasználó nem teljesítette a termékkel kapcsolatos követelményeket vagy az (1) bekezdésből eredő valamely kötelezettségét. A jóváhagyás visszavonása a megállapított mulasztás mértékétől függően ideiglenes vagy végleges.

4. cikk

Az illetékes hatóságok rendszeres időközönként ellenőrzik, hogy a felhasználók betartják-e az embléma használatának feltételeit és teljesítik-e a 3. cikkben említett kötelezettségeiket. Ezeket az ellenőrzéseket erre szakosodott, kellő műszaki szakértelemmel rendelkező, független testületekre is bízhatják. Ilyen esetben e testületek rendszeresen beszámolnak az ellenőrzési feladatok elvégzéséről.

5. cikk

(1) Az illetékes francia, portugál és spanyol hatóságok megtesznek minden további szükséges közigazgatási intézkedést az embléma szabályozására vonatkozóan. Az ilyen intézkedések közé tartozik többek között az emblémát használók esetében díjfizetési kötelezettség megállapítása az embléma nyomtatásáért és a közigazgatási, illetve az ellenőrzési feladatok költségeinek fedezetére.

(2) Az (1) bekezdésben említett illetékes hatóságok haladéktalanul tájékoztatják a Bizottságot azokról a szolgáltatókról, illetve testületekről, amelyek a felhasználók számára a jóváhagyás megadásáért és az e rendelet végrehajtásához szükséges ellenőrzések lefolytatásáért felelősek. Az e rendelet hatálybalépésétől számított három hónapon belül az (1) bekezdésben említett kiegészítő intézkedések tervezetéről – az intézkedések elfogadása előtt – tájékoztatják a Bizottságot.

6. cikk

A tagállamok a vonatkozó, hatályos nemzeti rendelkezéseket alkalmazzák az embléma használatával való visszaélés megakadályozására és szükség esetén ennek büntetésére, vagy e célból szükséges intézkedéseket fogadnak el. E rendelet hatálybalépésétől számított hat hónapon belül tájékoztatják a Bizottságot az alkalmazandó intézkedésekről.

7. cikk

A Bizottság biztosítja, hogy az emblémát és azokat a termékeket, amelyekre az embléma alkalmazható, közzéteszi az Európai Közösségek Hivatalos Lapjában.

8. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1996. július 22-én.

a Bizottság részéről

Franz Fischler

a Bizottság tagja

[1] HL L 267., 1995.11.9., 1. o.

[2] HL L 356., 1991.12.24., 1. o.

[3] HL L 260., 1995.10.31., 10. o.

[4] HL L 173., 1992.6.27., 1. o.

[5] HL L 173., 1992.6.27., 13. o.

--------------------------------------------------